
Den e poco ora cu e tram tabata den funcion den e prome dos dianan, ela transporta rond di 320 persona, di cual mita ta 
local y e otro mita ta turista, di barconan crucero. Loke cu por a constata, ta cu hopi hende local ta uza e tram sea pa keiro y 
bay di un luga pa otro mientras cu e turista ta uz'e pa bay haci compra den centro y bolbe waf mas rapido cu ta posibel. 
E tram, cu awor ta yega te pabou di Burger King, tin seis parada aworaki di cual e ultimo ta unda cu mayoria di e turistanan ta 
baha, esta pariba di Bon Bini Bazaar, cual ta demostra cu e tram ta cumpliendo cu e meta di hiba e bishitante na e parti mas 
pariba di caya grandi. Segun e plannan, Aruba ta bay conta cu cuater tram, di cual un ta di reserva. Ya caba tin seis trambe- 
stuurder. Semper abordo tin un trambestuurder y dos funccionario cu lo informa e pasaheronan cua parada ta acercando y 
ki momento por baha of subi. 


Mayoria turista ta baha na fi nal di caya grandi 

Arubahuis 


Minister Plenipotenciario sr. Edwin 
Abath a hiba palabra y a bisa cu tur 
aña na vispera di Dia di Betico e ta 
repasa material fotografico, documen- 
to y articulonan dedica na Betico Croes. 
‘Un di e potretnan cu sigur a hala mi 
atencion ta esun di un Betico Croes 
hoben, na aña 1982 na edad di 44 
aña, efectuando apertura di e cede di 
Representacion di Teritorio Insular 
di Aruba, aki na Den Haag. Awendia 
situa den R.J. Schimmelpennincklaan 
1 y conoci como Gabinete di Ministro 
Plenipotenciario di Aruba of popular- 
mente yama Cas di Aruba. E lugar aki 
pues ta representa e lucha pa autode- 
terminacion, e ambicion di e Arubiano 
pa adkiri lo maximo den e relacion den 
Reino Hulandes. Awe nos por con- 
clui cu Aruba ta goza di gran respet y 
reconocimento di parti di tur nos part- 
nernan den Reino. 


’No cabe duda cu Betico, mescos cu su 
antesesor lidernan manera sr. Henny 
Eman, sr. Juancho Irausquin y Shon A. 
Eman tabata predestina pa lidera nos 


pais pa un destino di gran respet. Nos 
pueblo y su hendenan a wordo guia na 
un mihor desaroyo personal y na un 
nivel di bida digno. E mesun candela y 
e mesun pasion cu semper a biba den 
curason di e pueblo, cu a wordo cultiva 
pa Henny, Juancho y Shon A. Eman, a 
inspira Betico pa lidera un lucha y con- 
duci esaki na realisa e deseo pa ta “baas 
den nos mes cas”. 


'Betico a hiba un bida di sacrificio y sir- 
bishi, inspira pa e testimonio di lucha cu 
su antesedornan a laga como herencia. 
Fiel tabata su amor. E amor di un Aru- 
biano pa su baranca y pueblo. E a con- 
sagra su bida den un lucha pa un causa 
noble y necesario: e balor fundamental 
cu ta biba profundamente den e alma 
di e Arubiano pa ta liber den pensa- 
mento y accion, pa por determina su 
propio destino'. 


'Pesey awe nos ta celebra y conhunta- 
mente rindi homenahe na su bida. Laga 
nos recorde cu un sonrisa y alegria. Y 
den e mesun sentido aki, laga cada un 


Conmemoracion Dia di Betico 
na Cas di Aruba 


di nos hasi un reflexion profundo ariba 
nos proposito personal pa cu nos isla 
stima.’ asina sr. Abath a bisa. 
‘Awe Aruba ta pasando den un di su 
mihor momentonan, pero sigur e lucha 
no a termina. E ta continua keto bai. 
Awe nos ta sinti nos mes orguyoso. 
Pero orguyo ta manera e flor Dama di 
anochi, cu ta floria anochi y pashuma 
su manece. Orguyoso por ta esun cu 
por mira atras riba e fruta di su trabou. 
Pesey laga nos no sinta warda y tuma un 
actitud indiferente. Ban puntra nos mes 
cada momento, si nos a sirbi Aruba awe 
y na ki manera, con nos a engrandece 
Aruba awe. Puntra bo mes kiko mas bo 
por hasi pa bo pais Aruba y con nos 
por contribui na e union cu tanto ela 
desea.’ 


E mandatario a termina su discurso 
bisando: ‘Esaki lo ta e regalo mas grandi 
pa e gran Arubiano aki. Pa mira con e 
memoria di su lucha, entrega y sacrifi- 
cio pa su pueblo ta keda sirbi awe y pa 
mayan como inspiracion pa tur genera- 
cionnan di Arubiano.’ 


Personal di Cas di Aruba y ATA Europa a tene na vispera di Dia di Betico, 
un ceremonia pa recorda e fecha di nacemento di Sr. Gilberto Françoise 
“Betico” Croes, politico y estadista Arubiano. E ceremonia a inicia cu 
ponemento di flor na e busto di Betico Croes pa Minister Plenipoten- 
ciario sr. Edwin Abath, asisti pa directora interino di Cas di Aruba sra. mr. 
Shandra John. 


Embahador 
di 
Panama 
na 
Hulanda, sr. José Manuel Terán 
Sittón, a haci un bishita oficial 
cerca Minister Plenipotencia- 
rio sr. Edwin Abath. E bishita di 
embahador Terán Sittón na Cas 
di Aruba, tabata riba encargo di 
presidente di Panama sr. Ricardo 
Martinelli. Meta di e bishita ta pa 
papia ariba diferente tereno di 
cooperacion entre Panama y 
Aruba. 


Asina a intercambia di ideanan 
ariba e plan di Panama pa cera e asi- 
na yama “Scope Agreement” cu difer- 
ente pais pa stimula comercio liber. 
Esaki segun sr. Abath ta coresponde 
exactamente cu e vision di Gobierno 
di Aruba pa mediante cooperacion, 
stimula e concepto di Gate-way entre 
Latino America y Europa. Tambe ariba 
e tereno medico ta explorando e posi- 
bilidadnan di un cooperacion mas est- 
recho, permitiendo asina patientnan 

E programa rond di e celebracion di 
30 di april, e dia cu Willem Alexander 
lo subi trono, a keda anuncia reciente- 
mente pa presidente di e “Nationaal 
Comité Inhuldiging” sr. Hans Wijers. 


Durante un bishita na Cas di Aruba sra. 
Mavis Albertina, cu ta forma parti di e 
comicion, a duna Minister Plenipoten- 
ciario sr. Edwin Abath un splicacion 
ariba e diferente partinan di e pro- 
grama. Tambe presente na e comber- 
sacion aki tabata “cultureel attaché” sr. 
Angelo Tromp. 
E tema principal pa e festividadnan ta 
“Mijn droom voor ons land: Inspira- 
tie voor onze Koning” (Mi soño pa mi 
pais: inspiracion pa nos Rey). E deseo 
di Reina Beatrix y e pareha real nobo 
ta pa e aconticimiento aki tuma lugar 
den comun cu otro. 
Ta pidi tur hende jong y bieu pa com- 
parti nan soño pa e futuro di Hulanda y 
e paisnan Caribense di Reino. Esaki por 
ta den forma di un deseo, un poesia, 
un pelicula, un obra musical, un pintura 
of un storia. Tur esaki ta keda compila 
ariba un plataforma online. Lo bonder 


e contribucionnan mas creativo, emo- 
cionante y ambisioso den un buki cu lo 
keda entrega na e Rey y Reina nobo y 
na prinses Beatrix. E plan ta pa despues 
e buki aki lo keda entrega na tur hogar 
den Reino. 
Pa e hubentud lo organisa ariba 26 di 
april un dia di deporte “Koningsspelen” 
pa tur e alumnonan di scolnan basico 
den henter Reino. E dia aki ta cuminsa cu 
un desayuno saludable y actividadnan 
deportivo. Lo traha ariba un cancion pa 
e 30 di april cu lo wordo interpreta na un 


orario stipula. Un dirigente lo dirigi esaki 
digital pa tur e cantantenan, musican- 
tenan y bailadornan den henter Reino. 
Den e luna di mei y juni e Rey y Reina 
nobo lo haci un tour real rond di tur e 
provincianan y mas laat e aña aki nan 
lo bishita e parti Caribense di Reino 
Hulandes. 
E comicion tambe lo tuma initiativa 
pa organisa un evento especial unda 
e pueblo Hulandes lo yama danki na 
e actual Reina pa tur su añanan di rei- 
nado. 


Arubano pa por bai Panama pa trata- 
mento medico specialisa. 
Durante e combersacion a toca e rol 
importante cu e compania di aviacion 
di Panama “Copa Airlines” ta desplega, 
na unda anualmente e ta trece ariba 
su vuelonan diario un total di 22 mil 
pasahero SurAmericano via Panama pa 
Aruba. Den e sentido aki e mandatar- 
io a informa embahador Terán Sittón 
encuanto e desaroyonan nobo ariba e 


tereno di turismo na Aruba: na 
luna di october di e aña aki Ritz 
Carlton hotel lo habri su portan- 
an y e aña aki tambe lo cuminsa 
cu construccion di un Hard Rock 
Hotel & Casino. 
Minister Abath a informa e 
embahador Panameño amplia- 
mente di e congreso economi- 
co “Europe meets the Americas”, 
cual lo tuma lugar na Aruba di 6 
pa 8 di mei di e aña aki. ‘Aruba 
ta boga pa atrae inversionnan 
ariba e tereno di tecnologia, 
sector financiero, turismo y logistico.’ E 
embahador di su banda a bisa cu Pana- 
ma ta invertiendo 5 biyon di dollar den 
e canal di Panama y su hafnan. 
Sr. José Manuel Terán Sittón, desde 
december 2012 a keda nombra como 
embahador di Panama na Hulanda. Sr. 
Terán Sittón ta medico di profesion. 
El’a ocupa diferente posicion guberna- 
mental na su pais, entre otro e tabata 
Minister di Salubridad Publico. 


Embahador di Panama a bishita Cas di Aruba 


Programma pa 30 di april ta conoci 

Philippe La-Reine ta ocupa e puesto di 
'Senior relationship manager' na e ban- 
co BNP Paribas. Despues di un estudio 
na Fontys Hogeschool na Eindhoven, 
sigi pa un estudio universitario na Uni- 
versiteit van Tilburg (UVT) Philippe a 
haci su entrada den e mundo bancario 
aki na Hulanda. Primeramente na Fortis 
Bank y awor pa dos aña y mei trahando 
pa BNP Paribas. Dia prome di april 
Philippe lo cuminsa cu un estudio di dos 
aña pa Executive MBA na e Universidad 
di Nyenrode. ‘Esaki ta un oportunidad 
unico. Mi ta conciente di esey. E ta un 
logro grandi cu for di 700 candidato, al 
final mi persona a ricibi un beca pa sigi 
e estudio aki. Mi a haya masha hopi bon 
comentario di mi colega y mi doño di 
trabao a coopera masha bon mes cumi 
y ta brindami e oportunidad nesesario 
pa sigi e estudio aki.’ Philippe ta casa y 
tata di un yui homber di dos aña. 


Philippe La-Reine (33) a nace na 
Amsterdam y como mucha di ocho aña 
ela regresa Aruba y a lanta na Madiki 
y despues na Dakota. Na 1998 ela ter- 
mina su avondhavo, pero a dicidi pa 
keda Aruba un aña mas. ‘Durante cu mi 
tabata bai avondhavo mi a traha como 


Bancario Philippe La-Reine: 


‘Mi por compronde e sentimiento 
di hopi hende tocante e sector financiero’ 


E comunidad Arubiano na Hu- 
landa ta biba den tur parti di 
e pais aki. Banda di esaki nan 
ta traha den diferente sector 
y asina brinda un contribucion 
esencial na e comunidad Hu- 
landes. 
A bira tempo pa pone algun 
miembro di e comunidad Aru- 
biano aki den un spotlight. 
Noticiero ta busca e Arubiano- 
nan aki y ta laga nos lesador 
haci conoci cu nan pa medio di 
un entrevista. 


Un relato di un yui di tera na 
Hulanda. 


dj na diferente radio emisoranan, ma- 
nera HIT 94, Crystal FM y Kiss FM. 
Ultimo mi a traha na Canal 90 di cual 
despues di mi avondhavo mi a traha 
tambe den noticia, haciendo reporta- 
he y cubri transmisionnan di evento di 
carnaval. Un periodo sumamente edu- 
cativo y hopi ameno. Traha como dj ta 
hopi leuk, bo ta drenta den contacto cu 
hopi hende,’ asina Philippe ta conta di 
su periodo trahando na radio. 


Na 2000 Philippe a tuma e paso pa 
bin sigi studia na Hulanda. Na Fontys 
Hogeschool na Eindhoven ela studia 
'commerciële economie' y na UVT ela 
sigi den e direccion di 'strategic ma- 
nagement'. Durante su estudio na 
UVT Philippe tabata duna les na Fon- 
tys Hogeschool. Na 2007 a presenta 
un oportunidad pa cuminsa un carera 
profesional den e sector bancario. 
‘Mi a cuminsa na Fortis bank como 
'management trainee'. Durante un aña 
bo ta traha ariba 3 à 4 projecto unda bo 
ta cera conoci cu diferente disciplina 
den e banco. Bo ta siña profundamente 
e diferente funcionnan cu tin den e 
banco.’ 


Despues di e aña ey Philippe a move pa 
bira 'junior accountmanager' na Fortis. 
Philippe ta splica kico e funcion aki ta 
encera. ‘Bo ta mantene e relacion entre 
e banco y e cliente. Bo ta monitor e “risi- 
co profiel” di e cliente. Esaki ta sosode 
na un manera hopi stringente, pero ta 
depende tambe di e relacion cu bo tin 
cu e cliente. Tambe como accountman- 
ager bo ta 'cross sell' pa e cliente dife- 
rente productonan financiero cu ta 
hopi specialisa. Bo mester por sinti 


Entrevista 

Financiamento 
proyecto Oduber hospital ta cla 
loke un cliente kier; pensa hunto cune. 
Tanten cu esaki keda den e profiel cu 
ta cumbini e banco.’ 
E razon cu Philippe a 'switch' di Fortis 
pa BNP Paribas tabata depues di e 
tumamento over di ABN AMRO dor di 
Fortis. Un manager di Fortis cu a cambia 
y a bai traha cu BNP Paribas a puntra 
Philippe si e ta interesa den un funcion 
na e banco. Den tres siman Philippe 
a cambia di doño di trabao. Na BNP 
Paribas ela haya e posicion di 'Senior 
relationship manager'. E reto na BNP 
Paribas ta hopi mas grandi. ‘Esaki ta un 
banco cu tabata tin un ganashi netto na 
2012 di 6 biyon euro. Na Fortis nos ta 
traha cu compania cu tin un volumen 
di benta te cu 250 miyon euro. Aki na 
BNP Paribas, 250 miyon ta unda nos ta 
cuminsa. Ta logico, bo ta haci 'banking' 
pa companianan grandi; multinational 
cu ta opera full rond di mundo,’ asina 
Philippe ta splica. 
Combersando cu Philippe ariba su tra- 
bao na BNP Paribas naturalmente ta 
bin na vigor e asunto di e mal nomber 
cu e sector financiero tin actualmente. 
Philippe ta hopi claro den esey ora cu 
e ta bisa cu e por compronde e sen- 
timientonan cu ta biba cerca hopi 
hende. ‘Hopi cos a bai malo, principal- 
mente e asunto di bonus. Loke si bo 
ta ripara cu a bin cambionan drastico. 
Ainda tin un maneho pa otorga bonus 
na empleadonan, pero esaki ta mara 
na metanan ariba termino largo. E si- 
tuacion no ta asina mas manera antes. 
Bo ta ripara tambe den bo vecindario. 
Antes bo tabata papia cu orguyo cu bo 
ta traha na un banco, awendia bo ta 
mas cuateloso.’ 


Actualmente Philippe ta enfoca ariba 
su estudio na Nyenrode, pero un 
poco tempo pasa e tabata tin plan- 
nan hopi avansa pa regresa Aruba. ‘Mi 
no ta descarta cu den futuro mi lo por 
regresa Aruba y traha pa mi pais. Nos 
lo mester mira con e bala ta lora. Mi 
por keda traha y biba na Hulanda por 
lo pronto y kisas mira si mi por aporta 
na un otro manera, por ehempel duna 
'gastcollege' na Universidad di Aruba. 
Tempo cu mi tabata duna les na Fontys 
mi tabata encanta esaki. Ken sa cu esaki 
por crea oportunidadnan nobo,’ asina 
Philippe e termina. 


Continuacion di Entrevista 


• 


Prome Minister Mike Eman ta conten- 
to di ta testigo di un parti importante 
entre SOGA y financiadonan pa por 
realisa un proyecto di un emberga- 
dura asina grandi. 'E ambicion di por 
traha un hospital nobo pa nos pais ta 
den cuadro di algun necesidad. Un ta 
e hospital mes. E hospital aki a duna 
su servicionan pa e periodo di algun 
decada, pero ya no ta brinda e faci- 
lidad pa por duna e miho servicio na 
e pashent'. 
Segun Eman esaki ta motibo suficiente 
pa renoba e hospital aki y construi 
un parti nobo. Un otro necesidad ta 
cu gobierno a haci un analisis pro- 
fundo pa wak unda Aruba ta awe y 
unda Aruba kier ta den futuro. A yega 
na e conclusion cu durante añanan 
di un desaroyo economico impor- 
tante, por mira cu otro facetanan no 
a cana den e mesun paso cu e crece- 
mento economico cu Aruba a conoce. 


Eman: 'Den e luz ey nos a bisa cu un 
desaroyo economico sostenibel pa 
Aruba ta bay rekeri un miho relacion 
entre e crecemento economico y e 
bienestar general di nos ciudadanonan. 
Esey ta encera un bon cuido medico cu 
un hospital di cinco strea cu ta cumpli 
cu e necesidadnan na e nivel cu nos kier 
cumpli cu ne pa nos pais’. 


Eman ta satisfecho cu SOGA a com- 
pleta e labor importante pa por a yega 
na financiamento di e proyecto grandi 
aki cu ta encera 240 miyon florin. Mes- 
cos ta conta pa AIB cu tin e capacidad 
den cas pa por a negosha, delibera y 
dialoga cu 17 financiado importante, 
di cual 12 ta local y 5 internacional. 
'Esaki ta muestra di un confiansa gran- 
di den desaroyo di nos pais, pero na 
mes momento e ta muestra tambe di 
un compromiso di tur e institutonan aki 
pa loke ta e direccion cu nos kier hiba 
Aruba', asina Eman a splica. 


Stichting Onroerend Goed Aruba ‘SOGA’ y AIB a firma cu financiadonan 
pa asina e proyecto ‘ampliacion y renobacion dr. Horacio Oduber Hospital’ 
por sigui cana e proceso cu ainda e falta, prome cu por cuminsa cu su ehecu- 
cion. Esaki a tuma luga den oficina di AIB. Banda di e parti cu ta encera acuer- 
donan cu SOGA cu e financiadonan tin e otro parti cu ta entre gobierno cu 
SOGA. 


E momento di firmamento na oficina di AIB pa financiamento di e proyecto di 
ampliacion y renobacion di dr. Horacio Oduber Hospital. 


Aruba 


Februari/Maart 2013 
Noticiero Aruba 


6 


Aruba ta bai conoce facilidadnan mul- 
tifunctional den e distrito di Noord, 
Paradera, Santa Cruz, Savaneta y San 
Nicolas. Esaki despues cu Staten a trata 
un projecto di Ley cu Gabinete Mike 
Eman a prepara pa por realisa den 
cua-dra di mehoracion di e calidad di 
bida y facilidad den barionan realisa- 
cion di 5 acomodacion multifuncio- 
nal. 


For di principio di gobernacion, Gabi- 
nete Mike Eman a empeña su mes pa 
haci inversionnan cualitativo den infra- 
structura y mehora calidad di espacio 
di Aruba. Ultimo añanan e atraso den 
mantencion a acumula loke a resulta 
den un cantidad di espacionan publico 
hopi descuida. Cu proyecto BoAruba 
gobierno ta enfoca tanto riba inovacion 
y renobacion di centro di cuidad y bari- 
onan, como tambe riba mehoracion di 
situacion social. Pa medio di e plan inte- 


gral aki, Aruba lo hisa su nivel atrobe 
tanto social, fisico como economico. 


Un acomodacion multifuncional ta un 
facilidad unda diferente servicionan 
social ta wordo ofreci na publico y pub- 
lico por sinta y relaha. Tur esaki bou 
di un solo dak. Na e momentonan aki 
Aruba tin 5 hulpbestuurskantoor, unda 
awor aki principalmente pago por wor- 
do haci y algun servicio di gobierno ta 
ser ofreci. Comokiera cu tin demanda 
pa extende e servicionan, a tuma e 
decision pa e hulpbestuurskantoornan 
ta punto di salida pa desaroya Acomo- 
dacionan multifuncional moderno. 


E projectonan aki ta un 'public and 
private partnership' entre gobierno 
y Stichting Onroerend Goed Aruba 
(SOGA) cu cual gobierno a desaroya 
diferente proyecto caba. Gobierno a 
traha riba e nececidad y e plan di locual 


Minister di Husticia y Enseñansa Arthur 
Dowers a haci e reapertura di e edificio 
completamente renoba di Biblioteca 
Nacional. Remodelacion di e edificio a 
dura casi 2 aña pero e resultado ta uno 
visible. Un hoya di un edificio ta loke ta 
bisto pa un y tur. 


E remodelacion di e edificio enber- 
dad a dura mas di loke tabata planea y 
tabata tin hopi comentario den comu- 
nidad riba esaki. Segun e mandatario 
e comentarionan no ta infunda. Esnan 
cu a keha tabata tin derecho di keha 


e facilidadnan mester contene y SOGA 
ta financia y construi e edificionan. 


Gabinete Mike Eman a nombra 24 
bario den cuadro di e plannan men- 
ciona, como barionan cu mester di 
atencion rapido. E esfuerso grandi aki 
di renobacion pa cu e barionan aki 
a cuminsa caba y a hiba na diferente 
tipo di proyecto cu ta varia di tamaño, 
solucion, impacto y totalidad. Gabinete 
Mike Eman ta empeña di conecta 5 area 
di atencion, (vivienda, trabou, enseñan- 
sa, integracion y seguridad) afina un cu 
otro pa nan reinforsa otro. Tur esaki a 
wordo formula den e ‘projectdossier’ 
'Trahando hunto pa inovacion integral 
di nos barionan'. 
Cu esaki Gabinete Mike Eman kier logra 
reinforsa e fibranan di nos comunidad y 
promove cohesion social den sociedad 
Arubiano. 


Facilidadnan multifuncional den districtonan 


Reapertura di 
Biblioteca Nacional 


pero loke ta entrega bek na comuni- 
dad lo compensa e sacrificio cu tur 
persona mester a haci den e momento 
dificil cu nan no por a yega na nan buki- 
nan. E mandatario ta spera cu e pueblo 
di Aruba completo haci bon uso di e 
facilidad. Señora Digna Laclé-Herrera 
a papia den un poesia di resusita di 
e biblioteca y segun minister Dowers 
e por compronde di unda e pensa- 
mento aki ta bin. Biblioteca Nacional a 


funciona como un centro di formacion, 
informacion y educacion pero tambe 
como un centro di encuento y un cuido 
pa mucha cu merdia despues di school 
tabata bai bibliotheek pa lesa buki y 
siña nan lesnan. Apesar di e competen- 
cia di technologia di awendia, esta tab- 
lets smartphones, Biblioteca Nacional 
ta brinda e oportunidad tambe pa bin 
topa otro y esaki ta algo cu technologia 
no por competi cune. Tambe Biblioteca 
Nacional tin un acumulacion di infor- 
macion di Aruba y Antia cu no ta dis- 
ponibel riba tablets y smart phones. 

Nos studiante: 


Minister Dowers ta anuncia: 


Despues cu Leerplicht a wordo aproba 
pa Parlamento y Bureau Leerplicht a 
bira oficial, Ministerio di Enseñansa y 
Inspeccion di Enseñansa ta trahando 
hunto cu e oficina di Leerplicht pa 
introduci e ley aki den fase. 
Recientemente Minister Arthur Dowers, 
hunto cu Inspector General di Enseñan- 
sa, John Hessen y ambtenaarnan di Leer- 
plicht, Gwendolyn Kastablank-Tromp y 
Julisa Tromp a anuncia cu Enseñansa 
Obligatorio ta na vigor na Aruba. 


Minister Dowers a subraya cu tur 
mucha di 4 pa 16 aña mester bay scol 
y e responsabilidad pa esaki ta cerca e 
mayor of esun cu ta reemplasa e mayor, 
pues e voogd. E hoben mester bay scol 
te cu e dia cu e haci 17 aña, pues te e dia 
cu el a completa su di 16 aña, of te e dia 
cu el a gradua di un scol secundario. 
A cuminsa cu implementacion di e ley 
den diferente fase, unda cu e cinco 
ambtenaarnan a bishita gran parti di 
nos scolnan y a informa e cabesante di 
e reglanan stipula den e ley. Siguiente a 


cuminsa e fase unda cu e scolnan mester 
informa e mayornan di e reglanan aki y 
mester implementa nan. 
Mayornan mester informa e scol ora 
cu su yiu no por cumpli y atende su 
lesnan, sea pa malesa of otro motibo. Pa 
un alumno haya 'vrijstelling' di scol pa 
biaha pa representa Aruba den exte- 
rior, biaha pa trato medico of cualkier 
otro motibo, e persona cu ta respon- 
sabel pa e hoben, sea ta su mayor of 
voogd, mester entrega un peticion pa 
esaki cerca e cabesante di e scol. 


Leerplicht ta na vigor 


Studiantenan 


Nomber: Jonathan Werleman 
Edad: 28 
Estudio: Human Resources and 
Management na Haagse Hogeschool 


Dicon bo a scohe pa e estudio aki? 


Mi a scohe e estudio aki pasobra e ta 
hopi varia y semper mi a haya “Human 
Resources” un ramo hopi interesante. 


Kico tabata bo prome impresion di 
Hulanda? 
Mi prome impresion di Hulanda ta cu 
e ta un pais grandi, basta bon organisa 
riba diferente tereno y cu hopi posibi- 
lidadnan pa desaroyo professional. 


Kico bo ta gusta mas di Hulanda? 
Loke mas cu mi ta gusta di Hulanda 
ta cu e ta hopi diversifica, avansa y 
cada temporada tin diferente cosnan 
leuk pa hasi. Pa mi duna un ehempel, 
durante winter bo ta pasa mayoria di 
bo tempo den cas y zomer bo ta mas- 
tanto pafo riba terras. Esey ami ta haya 
hopi leuk. 


Kico bo ta haya falta mas dje di 
Aruba? 
Mi ta haya falta di henter mi famia y 
amistadnan. Especialmente di mi may- 
ornan, rumannan y sobrino(a)nan. 


biaha nos ta bai bebe of come algo 
un caminda y papia ariba diferente 
topico. 


Kende bo ta admira den bida y 
pakico? 
Mi ta admira den bida ta mi abuelo 
q.e.p.d.. Semper e tabata tey pa duna- 
mi conseho ora mi tabata tin mester 
dje y tabata para tras den tur mi deci- 
sionnan. E tabata un persona semper 
atento pa loke cu mi ta hasi. 


Cua pelicula of concierto bo a bishita 
recientemente y con bo a haye? 
Recientemente mi a bai wak 'The 
Impossible'. Mi a haye un pelicula hopi 
leuk. 


Ki programa di television bo ta keda 
cas pe? 
Goede tijden, slechte tijden. Hopi 
erg! Haha 


Ki ta bo plannan pa futuro despues 
cu bo caba cu bo estudio? 
Mi lo busca un trabou aki na Hulanda. 
Ainda mi no ta cla pa bolbe bek 
Aruba. Mi lo kier gana hopi mas 
experiencia cu ta posibel den e ramo 
di Human Resources prome cu mi 
regresa Aruba. 


Bo a yega di haya heimwee pa Aruba? 
Si, sigur cu si! Na comienso tabata 
hopi dificil pa mi por a custumbra aki 
na Hulanda. Mi tabata haya hopi falta 
di mi famia, amigonan y forma di biba 
en general cu mi a laga atras na Aruba. 


Con bo ta pasa bo tempo liber? 
Mi tempo liber mi ta pase cu mi part- 
ner y cu mi amistadnan. Mayoria di 

E compania di aviacion di origen di 
Curaçao Insel Air a ricibi recientemente 
su Air Operator’s Certificate (AOC) di 
Aruba y asina por yama su mes Insel 
Air Aruba. E documento pa duna Insel 
Air e derecho pa usa Aruba como basis 
a keda firma pa minister di Transporte 
sr. Otmar Oduber. Insel Air tin un con- 
venio cu KLM. 
Mientrastanto e otro compania di avia- 
cion local Tiara Air Aruba a expande su 


E trabaonan pa yega na haya e facilidad 
pre clearance na Aruba di y pa Europa 
ta canando den bon rumbo. E proyecto 
aki como concepto a keda entrega pa 
Prome Minister Mike Eman na Hulanda 
pa mira con hunto por logra trece e 
facilidad aki na Aruba. Esaki a resulta 
den instalacion di un grupo di trabou 
conhunto cu Hulanda cu ta explorando 
tur e aspectonan huridico y practico pa 
por yega na un facilidad asina. Un facili- 
dad asina ta na bentaha di e concepto 
gateway cu Aruba kier realisa. Un con- 
trol di frontera innovativo pa Aruba ta 
un otro deseo di gobierno di Aruba cu 
e grupo ta trahando riba dje. 


Hulanda ta haci uzo di e pasahe auto- 
matico di frontera. Esaki ta e sistema na 
unda e pasahero ta pone su paspoort 
dilanti un ‘screen’ y e portanan ta habri 
automaticamente si tur e datonan 
ta corecto. Esaki ta un sistema masha 
efectivo y ta evita filanan largo dilanti 
inmigracion. Aruba kier tin e sistema 
aki tambe. Pero loke Aruba kier ta algo 
unico den mundo riba e tereno aki. 
Esun na Schiphol ta pa ciudadanonan 
di Union Europeo so. Aruba kier un sis- 
tema general. Na unda tur hende cu tin 
un paspoort cu un chip por pasa aden. 


Turismo 


Aruba trahando duro pa ricibi facilidad 
di Pre-Clearance pa Europa 


Esaki pasobra cu na Aruba ta bin un 
gran cantidad di turista di tur nacion- 
alidad. 
Pa medio di un proyecto piloto ta wak 
con na logra esaki. Pero, ainda Aruba 
kier bay mas aleu y kier acopla e siste- 
ma ABC (Automated Border Control) 
cu e boarding pass di e pasahero, e 
asina yama SSB (Self Service Boarding). 
E pasahero cu pasa dor di e portanan 
automatico ta haya su boarding pass na 
mes momento. 
Pa por logra tur esaki mester un bon 
cooperacion cu Hulanda. E sosten di 


Hulanda t'ey caba y e contactonan cu 
e comision di Union Europeo cu ta bay 
over di e asunto aki a wordo estableci. 
E grupo di trabou ta consisti di entre 
otro funcionarionan di ministerio di 
Inmigracion di Aruba y Hulanda, hus- 
ticia, IASA, DIA. Nan ta sinta hunto 
cu ehecutivonan di Triple A, di KLM 
Hulanda, KLM Aruba, di aeropuerto y 
di grupo Schiphol. E grupo aki cu tin 
como lema ‘no papia, pero haci’ y e plan 
di enfoke ta pa mas lihe posibel ordo 
e portanan di pasahe automatico pa 
Aruba. 


Dos aerolinea operando for di Aruba 


ruta rapidamente cu su Boeing 737 y a 
cuminsa cu nan prome vuelo pa un des- 
tinacion Mericano, cu ta Fort Lauder- 
dale. Tambe e compania a cuminsa 
cu vuelonan pa Caracas y Maracaibo 
na Venezuela, Armenia y Medellin na 
Colombia y e isla di St. Maarten. 


Aña pasa Tiara Air Aruba a transporta 
100.000 pasahero y pa 2013 tin expec- 
tativa cu esaki lo keda redobla. 


Februari/Maart 2013 


9 


Noticiero Aruba 


Recienetemente e cifranan pa turismo 
pa loke ta e prome luna di 2013 a keda 
presenta. Na luna di januari 2013, e 
cantidad di turista a aumenta cu 5.2% 
compara cu e mesun luna di januari di 
2012. Mira for di e punto di bista di 
ocupacion, e Occupancy Rate ta reg- 
istra actualmente na 78%, compara cu 
73% na 2012. Claramente por mira 
cu e cifranan ta cuadra. E oferta den 
cantidad di camber a keda mescos, sin 
embargo tin mas turista kedando na 
hotel y gastando mas na Aruba. 
Pa loke ta cifranan di crucero, e sector 
aki tambe a conoce un aumento, pero 
ainda mas drastico, yegando na 26% na 
luna di januari 


Prome Minister Mike Eman na ocacion 
di e presentacion di e cifranan di turis- 
mo a bisa: ‘Den e proceso aki nos a 
bisa cu Aruba ta bay concentra riba 


Cas di Aruba a tene un recepcion 
chikito na honor di e guitarista Aru- 
bano Martines Dania. Sr. Dania tabata 
forma parti di e legendario trio 'Los 
Aventureros', hunto cu sr. Doy Salsbach 
y sr. Stanley Albertus (d.f.m.). Minister 
Plenipotenciario sr. Edwin Abath, con- 
huntamente cu staf y personal di Cas di 
Aruba, a habri porta pa ricibi sr. Mar- 
tines Dania, su señora Arlette y su yui 
homber Rob. Invitadonan special taba- 
ta Doy Salsbach, Alfred Molina y Alwin 
Toppenberg. 


Sr. Abath den su discurso a bisa cu hopi 
di nos a lanta cu e musica di Trio Los 
Aventureros, cual ta sinonimo di e sen- 
timento di e Arubiano, orguyoso di su 
dushi isla. ‘Trio Los Aventureros ta un 
di e trionan cu a hiba e nomber di nos 
pais hopi mas leu di nos frontera. Corto 
tempo despues di nan fundacion nan 
a ser contrata pa entretene nos turis- 
tanan den hotel, nos bishitantenan y 
nos pueblo en general. No a dura hopi 
cu nan a crusa frontera bai Venezuela, 
Puerto Rico y Europa,’ asina e manda- 
tario a bisa.‘Musica ta un medio eficas di 
promocion. Y asina a sosode cu e musi- 
ca interpreta pa Trio Los Aventureros a 
percura pa hopi fama y popularidad na 


Aruba, y a bira sinonimo na e producto 
turistico di nos pais. Ora bo scucha 'Te 
aworo' of 'Aruba Romantica', Bo ta haya 
un sentimento hopi profundo den bo 
curazon; e ta yenabo di nostalgia. E 
nostalgia di temponan pasa tempo cu 
na Aruba no tabata tin mucho hotel. 
Aruba Caribbean Hotel y Basiruti, 
tabata esnan mas importante ariba nos 
isla. E Arubiano semper a caracterisa su 
mes pa e amabilidad y hospitalidad pa 
ricibi nos bishitantenan. Cu un tiki fan- 
tasia Bo por imagina e añanan ey den 


Certificado di Merito pa Martines Dania di Trio Los Aventureros 


calidad pa nos tin un miho producto 
pa esnan cu ta bishita nos y tambe pa 
nos hendenan. Un producto cu ta ofre- 
ciendo fuera di hotel di nivel, su hende- 
nan hospitalario y tambe su aeropuerto 
excelente.’ 
El a indica cu constantemente Gobierno 
ta purba di limita construccion di cam- 
ber nobo, pa asina pone enfoke riba e 
aumento di ocupacion y mehoracion di 
e producto Aruba. 
Esaki consecuentemente ta traduci su 
mes den un aumento di loke e turista 
ta gasta riba nos isla, kier men loke e ta 
laga atras. E mehoracion di producto 
Aruba tin como obhetivo cu por pidi un 
prijs mas halto pa camber y asina haya 
un turista di entrada mas halto, loke ta 
nifica mas entrada. Atrobe, esaki ta haci 
posibel cu e crecemento economico di 
e isla ta dirigi na e bienestar general di 
su habitantenan. 


Cifranan di januari ta sigi 
mustra crecemento den turismo 


un Aruba Caribbean Hotel. Un hotel 
sofistica, caminda miyonarionan tabata 
hospeda y cantantenan di gran fama, 
manera Dean Martin, Sammy Davis Jr. y 
Harry Belafonte tabata bin duna show. 
E tabata un hotel di clase y bo por ima- 
gina bo con e musica ey tabata zona 
y con satisfecho nos bishitante tabata 
di nan estadia, pa despues regresa 
despues di un of dos aña. Y asina nos 
turismo tambe a crece, pa medio di 
trionan, manera Trio Los Aventureros. 
Nan tabata e embahador di nos pais, 


transmitiendo e sentimento di amabili- 
dad di nos pueblo.’ 
Doy Salsbach, colega integrante di 
trio Los Aventureros a gradici minister 
Abath pa e bunita palabranan y elo- 
gio. E’la hasi entrega na e mandatario 
di un cd di e prome LP cu Trio Los 
Aventureros a graba na Europa. 
Despues di esaki Sr. Abath a yama 
Martines y su señora Arlette pa dilanti 
y a entrega – den nomber di Gobierno 
di Aruba – un certificado di merito na 
Martines Dania pa su gran aporte hunto 
cu Trio Los Aventureros na promocion 
di cultura di Aruba. 
Trio Los Aventureros a keda funda na 
1958. E trio a presenta den diferente 
show di television manera e Show di 
Padu del Caribe y e Show di Rufo Wever. 
Nan a traha den programa di diferente 
artista, manera Liberace, Harry Bela- 
fonte, Claude François y Udo Jurgens. 
Un di nan cancionnan mas conoci ta 
'Te aworo' composita conhuntamente 
cu Wim Statius Muller y Hubert Booi y 
tabata e tema musical pa e pelicula cu 
ta carga e mesun titulo. 


Social 

Despedida conmovedor pa 'Julian Coco' 


Na Bilthoven a tuma lugar un ceremonia di despedida pa Julian Coco, kende dia 4 di februari ultimo a fayece 
na e edad di 89 aña. Un multitud grandi di hende a asisti pa rindi homenahe na e gran basista y guitarista di 
Curaçao Julian Coco. Diferente persona a hiba palabra, entre nan Magdalena Kuhn, fluitista cu hopi aña a toca 
hunto cu Julian Coco. Tambe e yui homber di Julian Coco, Ciro Coco, a conta e tipo di persona cu su tata tabata 
ta y e aspectonan humoristico cu tabata parti di e caracter di Julian Coco. 


Minister Plenipotenciario sr. Edwin Abath – den nomber di Gobierno y pueblo di Aruba – tambe a hiba palabra 
na memoria di Julian Basilico Coco. ‘Remarcable ta con Julian a sabi di trece nos hunto, for di tur skina di nos Reino 
y mas aleu… pa, den un momento di reflexion ariba su bida y tambe esun di nos mes, nos por siña algo di e bida 
'rico' cu El’a hiba y kiko esaki a nifica pa nos cada un.’ 
‘Julian sin duda tabata tin e don pa crea union. Ela nace y lanta na Curaçao, pero e tabata inmensamente conciente 
di e enorme potencial di nos Reino como entidad. Den un entrevista algun aña pasa Julian a confesa cu e ta sinti 
su mes hopi na cas akinan. Hulanda a bira su cas. Di un otro banda e tabata bon conciente y orguyoso tambe di su 
descendencia,’ asina e mandatario a bisa. 
Sr. Abath a para keto un rato na e celebracion di Arubadag 2010 na momento cu Julian Coco a drenta e sala. 
‘Ora cu Julian Coco su presencia a wordo nota pa e maestro di ceremonia, tur hende – entre nan Prome Minister 
Mike Eman, Secretario di Estado pa Asuntonan di Reino sra. Ank Bijleveld, Minister Plenipotenciario e tempo ey 
di Antia sr. Marcel van der Plank y mi persona – a lanta para pa duna e gran guitarista y artista aki un caluroso bon 
bini. E momento aki pami ta evidencia di e forsa carismatico cu Julian tin pa uni hende. E portretnan di e momento 
memorable aki a wordo obsequia na Julian como recuerdo durante di un tributo pa su persona den De Doelen 
na Rotterdam.’ 
Minister Abath a para tambe keto na e recuerdo personal di dje cu e figura Julian Coco. ‘Mi ta corda cu Julian 
tabata bin bishita mi tata Felix na Aruba. Nan dos a lanta den Otrabanda y nan amistad tabata grandi. Presencia di 
Julian semper tabata un acontimento agradable den nos hogar. Julian Coco a traha y biba un temporada na Aruba 
despues di a keda traslada como douanero na Aruba. Despues aki Hulanda, ora mi tabata topa cu Julian, semper 
e tabata mira cu nostalgia y melancholia atras na e amistad cu e tabata tin cu mi tata.’ 


E mandatario den su discurso a caracterisa Julian Coco como un ser liber; e tabata sinti su mes tur caminda na cas 
y asina tambe e tabata para den bida: liber den expresa su opinion, liber pa explora fronteranan, liber pa kibra 
cu e paradigmanan den bida. Un persona liber, accesible y generoso. ‘Aruba y su pueblo ta masha agradecido na 
Julian Coco pa su amistad, su inspiracion, e musica y lesnan di musica cu semper ela comparti cu nos. Un persona 
cu un curazon grandi pa su hendenan,’ asina Minister Plenipotenciario sr. Edwin Abath a termina. 

Minister Plenipotenciario sr. Edwin Abath a invita sr. La-Reine 
despues di a ricibi e noticia, cu e Arubiano – kende ta ocupa 
e puesto di Senior Relationship Manager na BNP Paribas Cor- 
porate & Investment Banking – a ricibi un beca di e prestigi- 
oso Universidad Nyenrode pa sigi un estudio di dos aña pa 
Executive MBA. 


Esaki sin duda ta un logro grandi mirando cu un beca asina 
te keda otorga un vez pa aña. Ademas den e competencia 
a participa no menos cu 700 otro candidato. E competencia 
ta ensera un seleccion severo, consistiendo di un IQ test y un 
test ariba dominio di Ingles; scirbi varios essays y tene difer- 
ente presentacion. Pa bin na remarca pa participa e candi- 
datonan mester tin suficiente experencia como professional 
y como manager. 
Sr. Abath a expresa su orguyo di mira cu nos hendenan ta 
exitoso aki na Hulanda. ‘Hopi di nos hobennan ta haya e 
oportunidad pa continua un studio avanza pa mayan por bira 
un professional tur afo. Un cantidad ta regresa Aruba, pero 
hopi ta keda Hulanda debi na e oportunidad pa sigui crece 
como professional. Sinembargo nos hendenan, aunke cu nan 
ta den exterior, semper ta keda mira den direccion di cas y 
kier aporta na e crecemento y progreso di nan isla.’ 


Sr. La-Reine a bisa di ta sigi e desaroyo di Aruba hopi di cerca 
y ta hopi impresiona cu e desaroyonan actual na Aruba y con 


profesional esaki ta wordo maneha. Pa duna un ehempel 
recien: e financiamento di e projecto di Dr. Horacio Oduber 
Hospital pa medio di SOGA. ‘Aruba tin hopi oportunidad 
y retonan pa trabao, en especial pa 'entrepeneurs'. Mi ta 
tende di hopi Arubiano cu ta lanta nan mesun negoshi. Di un 
otro banda bo ta nota cu ainda ta hopi dificil pa drenta den 
contacto cu companianan na Aruba. Pero como persona nos 
mester ta mas pro-activo; no sinta warda pero na momento 
cu bo ta cabando cu bo estudio cuminsa busca unda tin opor- 
tunidad pa trabao na Aruba,’ asina sr. La-Reine a bisa. 


Arubiano ta ricibi beca pa Universidad Nyenrode 


Arubadag e aña aki na Nieuwegein 


E celebracion di nos dia Nacional na Hulanda – Arubadag – e aña aki lo tuma lugar ariba 
diadomingo 24 di maart den HomeBoxx na Nieuwegein. E cuidad aki ta keda banda 
di Utrecht y ta hopi central pa hopi hende for di diferente parti di Hulanda. 


E entrada e aña aki ta 13 euro den pre-sale (voorverkoop) y 18 euro na porta. Mucha te 
cu 12 aña ta paga unicamente 3 euro, cu ta inclui entrada pa e 'kids corner'. 
Ticket por wordo cumpra online via e webpagina: www.arubadagviering.nl 
y tambe na Cas di Aruba na Den Haag. 


E comicion organisador ta trahando duro pa brinda e publico un programma atractivo 
cu hopi musica y baile di gruponan Arubiano e.o. Xanadu dancers, Caribbean Punch, 
Battle of the drums, y for di Aruba: Datapanik, Robert y su solo Banda Show. 


Manera tur aña e portanan ta habri caba for di 11or di mainta y e programma oficial 
ta cuminsa 12or di merdia. Despues e fiesta ta sigi te cu 7or y mei di anochi. 


Durante dia e bishitantenan por pasa na e diferente standsnan y cumpra nan 
cumindanan crioyo, manera saco, pastechi y bolo Arubiano. 
Tur expectativanan ta mustra cu e aña aki un biaha mas e comunidad Arubiano y tur 
amigonan di Aruba ta bin celebra nos Dia di Himno y Bandera en grande na Nieuwegein. 
Pa bo keda na altura di lo ultimo tocante Arubadag 2013 bishita e siguiente 


www.arubahuis.nl y www.arubadagviering.nl 


